b'\n_START_ARTICLE_\nPer\xc3\xba\n_START_SECTION_\nEtimologia\n_START_PARAGRAPH_\nLa paraula "Per\xc3\xba" deriva de Bir\xc3\xba el nom d\'un governador local que va viure a prop del golf de San Miguel al Panam\xc3\xa0, a mitjan segle XVI. Els seus territoris, visitats pels exploradors espanyols el 1522, eren la regi\xc3\xb3 m\xc3\xa9s meridional del nou m\xc3\xb3n que els europeus havien visitat. Quan Francisco Pizarro va explorar les regions encara m\xc3\xa9s al sud, aquestes van ser designades Bir\xc3\xba o Per\xc3\xba. La corona espanyola va donar al nom un estat legal el 1529 amb la capitulaci\xc3\xb3 de Toledo, la qual va designar l\'Imperi inca, que havien confrontat, com la prov\xc3\xadncia del Per\xc3\xba. Sota el govern espanyol, el territori va adoptar la denominaci\xc3\xb3 de Virregnat del Per\xc3\xba, que es va convertir en la Rep\xc3\xbablica del Per\xc3\xba despr\xc3\xa9s de la seva independ\xc3\xa8ncia.\n_START_SECTION_\nClima\n_START_PARAGRAPH_\nTot i que el Per\xc3\xba es troba en una regi\xc3\xb3 equatorial, no presenta un clima exclusivament tropical; la influ\xc3\xa8ncia dels Andes i el corrent de Humboldt hi produeixen una gran diversitat clim\xc3\xa0tica. Les temperatures de la costa s\xc3\xb3n moderades, amb precipitacions baixes i amb humitat elevada, llevat de la regi\xc3\xb3 m\xc3\xa9s septentrional. A la serralada, les pluges s\xc3\xb3n freq\xc3\xbcents durant l\'estiu, mentre que la temperatura i la humitat disminueixen en augmentar l\'altitud fins a arribar als pics gelats dels Andes. La selva es caracteritza per les pluges abundants i les altes temperatures, llevat de la regi\xc3\xb3 m\xc3\xa9s meridional, la qual experimenta hiverns freds i pluges estacionals.\n_START_SECTION_\nHidrografia\n_START_PARAGRAPH_\nLa majoria dels rius peruans s\'originen als Andes i drenen una de les tres conques hidrogr\xc3\xa0fiques del pa\xc3\xads. Els rius que desemboquen a l\'oce\xc3\xa0 Pac\xc3\xadfic s\xc3\xb3n curts i de r\xc3\xa8gim estacional. Els tributaris del riu Amazones s\xc3\xb3n m\xc3\xa9s llargs, m\xc3\xa9s cabalosos i amb pendents menors. Els rius que desemboquen al llac Titicaca s\xc3\xb3n curts i de gran cabal. Els rius m\xc3\xa9s extensos del Per\xc3\xba s\xc3\xb3n el riu Ucayali, el Mara\xc3\xb1\xc3\xb3n, el Putumayo, el riu Yavar\xc3\xad, el Huallaga, el riu Urubamba, el Mantaro i el riu Amazones.\n_START_SECTION_\nEcologia\n_START_PARAGRAPH_\nEl relleu accidentat i la hist\xc3\xb2ria natural del Per\xc3\xba han fet del pa\xc3\xads un territori megadivers, amb una gran varietat d\'ecosistemes i, en conseq\xc3\xbc\xc3\xa8ncia, amb una gran diversitat de flora i fauna. Tot i que tradicionalment s\'ha considerat que hi ha, al Per\xc3\xba, tres regions naturals, hi ha, de fet, sis biomes terrestres: dos de marins i tres d\'aigua dol\xc3\xa7a._NEWLINE_Quant al mar peru\xc3\xa0, dos corrents marins que discorren en sentit oposat caracteritzen dos ecosistemes diferents. Al nord, des de la latitud 3,2\xc2\xb0S fins a la latitud 6\xc2\xb0S, hi ha el corrent del Ni\xc3\xb1o o la zona del mar c\xc3\xa0lid, amb temperatures que oscil\xc2\xb7len entre els 20\xc2\xa0\xc2\xb0C i els 27\xc2\xa0\xc2\xb0C. Aquest corrent envaeix el corrent de Humboldt, que caracteritza la regi\xc3\xb3 de mar fred amb temperatures que oscil\xc2\xb7len entre els 12\xc2\xa0\xc2\xb0C i els 19\xc2\xa0\xc2\xb0C.\n_START_SECTION_\nDin\xc3\xa0mica de poblaci\xc3\xb3\n_START_PARAGRAPH_\nAmb 28 milions d\'habitants, el Per\xc3\xba \xc3\xa9s el quart pa\xc3\xads m\xc3\xa9s poblat de Sud-am\xc3\xa8rica. La taxa de creixement poblacional ha decrescut del 2,6% a l\'1,6% entre 1950 i el 2000; i s\'espera que la poblaci\xc3\xb3 arribi als 42 milions el 2050. El 2007, el 75,9% de la poblaci\xc3\xb3 vivia en \xc3\xa0rees urbanes i el 24,1% en \xc3\xa0rees rurals. Les ciutats m\xc3\xa9s importants s\xc3\xb3n Lima, Arequipa, Trujillo, Chiclayo, Piura, Iquitos, Cusco, Chimbota i Huancayo, totes amb poblacions superiors als 250.000 habitants el 2007.\n_START_SECTION_\nEtnografia\n_START_PARAGRAPH_\nPer\xc3\xba \xc3\xa9s una societat multi\xc3\xa8tnica en qu\xc3\xa8 s\'han integrat diversos pobles i races durant cinc segles. El Per\xc3\xba \xc3\xa9s pa\xc3\xads en qu\xc3\xa8 els amerindis s\xc3\xb3n majoria (55%). Els amerindis han habitat el territori peru\xc3\xa0 mil\xc2\xb7lennis abans de la conquesta espanyola. Els espanyols i els africans van arribar durant el per\xc3\xadode colonial. Despr\xc3\xa9s de la independ\xc3\xa8ncia hi van immigrar anglesos, francesos, italians i espanyols. Durant la d\xc3\xa8cada de 1850 hi van immigrar xinesos; altres grups importants s\xc3\xb3n els \xc3\xa0rabs i els japonesos que s\'han endinsat en la poblaci\xc3\xb3 peruana.\n_START_SECTION_\nReligi\xc3\xb3\n_START_PARAGRAPH_\nAl Per\xc3\xba, la religi\xc3\xb3 predominant \xc3\xa9s el cristianisme, on el catolicisme \xc3\xa9s la religi\xc3\xb3 dominant (m\xc3\xa9s del 80%), a m\xc3\xa9s existeixen altres denominacions cristianes, principalment els protestants. Existeixen tamb\xc3\xa9 aquells que professen el judaisme i l\'islam. L\'ateisme i l\'agnosticisme hi s\xc3\xb3n escassos._NEWLINE_Una de les manifestacions religioses m\xc3\xa9s importants \xc3\xa9s la solemnitat de la process\xc3\xb3 del Senyor dels Miracles, la imatge del qual data del Virregnat del Per\xc3\xba i surt en process\xc3\xb3 pels carrers de Lima el mes d\'octubre de cada any; tamb\xc3\xa9 \xc3\xa9s una de les processons m\xc3\xa9s grans del m\xc3\xb3n, durant tot el mes d\'octubre surt en process\xc3\xb3; per aquesta ra\xc3\xb3 tothom diu que octubre \xc3\xa9s el mes morat, i la imatge rep una gran quantitat de fidels de tot el Per\xc3\xba, m\xc3\xa9s de deu mil. Aquesta imatge ha rebut homenatges del papa Joan Pau II (que la va anomenar la quaresma limenya) i del papa Benet XVI. Al Per\xc3\xba, com a la resta de Llatinoam\xc3\xa8rica, hi ha una gran quantitat de devocions a la creu, aix\xc3\xad com moltes advocacions marianes, com la Verge del Chapi, la Mare de D\xc3\xa9u del Carme o la Verge de la Porta.\n_START_SECTION_\nEducaci\xc3\xb3\n_START_PARAGRAPH_\nAl Per\xc3\xba, el sistema educatiu t\xc3\xa9 tres nivells b\xc3\xa0sics: l\'educaci\xc3\xb3 inicial, que opcionalment pot comen\xc3\xa7ar-se als dos anys, per\xc3\xb2 generalment, als tres; l\'educaci\xc3\xb3 prim\xc3\xa0ria, que dura sis anys, amb un mestre per a cada aula, generalment, i la secund\xc3\xa0ria de cinc anys, on es d\xc3\xb3na la polidoc\xc3\xa8ncia. L\'idioma angl\xc3\xa8s es troba dintre del curr\xc3\xadculum oficial del Ministeri d\'Educaci\xc3\xb3, encara que si el centre educatiu est\xc3\xa0 vinculat amb algun altre pa\xc3\xads, l\'idioma estranger sol variar._NEWLINE_L\'educaci\xc3\xb3 superior es pot realitzar en universitats, instituts superiors, pedag\xc3\xb2gics, etc. Per a ingressar a aquests centres, \xc3\xa9s indispensable fer un examen d\'admissi\xc3\xb3, encara que la seva dificultat dep\xc3\xa8n de l\'exig\xc3\xa8ncia de la universitat. Actualment, les universitats estatals alberguen m\xc3\xa9s de 100 mil alumnes en tot el pa\xc3\xads.\n_START_SECTION_\nCultura\n_START_PARAGRAPH_\nLa cultura peruana t\xc3\xa9 les seves arrels en les tradicions amer\xc3\xadndies i espanyoles, tot i que ha estat influ\xc3\xafda tamb\xc3\xa9 per diversos grups \xc3\xa8tnics d\'\xc3\x80frica, \xc3\x80sia i Europa. La tradici\xc3\xb3 art\xc3\xadstica peruana va comen\xc3\xa7ar amb la terrisseria elaborada, la fabricaci\xc3\xb3 de t\xc3\xa8xtils, l\'orfebreria i l\'escultura de les \xc3\xa8poques preinques. Els inques van mantenir aquests oficis i van construir obres arquitect\xc3\xb2niques impressionants, com ara el Machu Picchu. El barroc va predominar en l\'art virregnal, que va fer un sincretisme amb les tradicions aut\xc3\xb2ctones. Durant aquest per\xc3\xadode l\'art es concentrava majorit\xc3\xa0riament en temes religiosos; les nombroses esgl\xc3\xa9sies d\'aquest per\xc3\xadode i les pintures de l\'escola de Cusco en s\xc3\xb3n una mostra. Les arts es van estancar despr\xc3\xa9s de la independ\xc3\xa8ncia fins a l\'aparici\xc3\xb3 de l\'indigenisme en la primera meitat del segle XX. Des de la d\xc3\xa8cada de 1950 l\'art peru\xc3\xa0 ha estat ecl\xc3\xa8ctic i influ\xc3\xaft per corrents internacionals i locals._NEWLINE_La literatura peruana t\xc3\xa9 les seves arrels en les tradicions orals de les civilitzacions precolombines. L\'expressi\xc3\xb3 liter\xc3\xa0ria colonial va incloure les cr\xc3\xb2niques i la literatura religiosa. Despr\xc3\xa9s de la independ\xc3\xa8ncia, el costumisme i el romanticisme es convertiren en els g\xc3\xa8neres literaris m\xc3\xa9s populars, com ara les obres populars de Ricardo Palma, Jos\xc3\xa9 Mar\xc3\xada Arguedas, i C\xc3\xa9sar Vallejo. Durant la segona meitat del segle, un dels exponents m\xc3\xa9s importants de la literatura peruana ha estat Mario Vargas Llosa._NEWLINE_La cuina peruana \xc3\xa9s una mescla de la cuina amer\xc3\xadndia sud-americana i l\'espanyola amb influ\xc3\xa8ncies africanes, \xc3\xa0rabs, italianes, xineses i japoneses. Alguns menjars t\xc3\xadpics s\xc3\xb3n els articuchos, el ceviche, les humitas i la pachamanca.'